Bokmål

Lo bokmål (a la lètra « lengoua du lévro », /ˈbûːk.moːl/) est yona des doves grafies estandârda du norvègien. Héretiére du riksmål (ou « lengoua du royômo »), a-dére-que du dano-norvègien aprèstâ pendent la longe pèrioda d'ocupacion danouèsa, el est la varianta ècrita du norvègien més empleyêe en Norvège.

Lo bokmål, coma l'ôtra norma ècrita norvègièna, lo nynorsk, est èssencièlament na lengoua ècrita. El at pas de prononciacion estandârda, ben que lo norvègien orientâl estandârd pouesse en tenir luè, et sêt d'alyor utilisâ a ceta fin per los diccionèros et los cors de norvègien lengoua ètrangiére. La plepârt des Norvègiens pârlont des dialèctes que sont difèrents a des degrâs divèrs de la lengoua ècrita. Lo bokmål est prôcho et en partia dèrivâ de la lengoua danouèsa du xixe sièclo. Permié les doves fôrmes norvègiènes, lo bokmål est la fôrma més anciana et la més amplament utilisâye dens lo payis, per proporcion èstimâye a 85-90 % de la populacion de Norvège. La Norvège occidentâla fêt èxcèpcion, una majoritât de locutors y utilisant tojorn lo nynorsk. Lo bokmål est la fôrma de la lengoua norvègièna la més comonament ensègnêe ux ètudiants ètrangiérs. La norma ortografica comonament apelâye riksmål, més consèrvatrice, est arriér-més pas considèrâye coma na fôrma de lengoua oficièla, mas est amplament utilisâye per los jornalistos et los ècrivens.